62022TJ0209_RES
Lieta T‑209/22
Shahla Makhlouf
pret
Eiropas Savienības Padomi
Vispārējās tiesas (devītā palāta paplašinātā sastāvā) 2024. gada 17. jūlija spriedums
Kopējā ārpolitika un drošības politika – Ierobežojoši pasākumi saistībā ar situāciju Sīrijā – Līdzekļu un saimniecisko resursu iesaldēšana – Ierobežojumi attiecībā uz ieceļošanu dalībvalstu teritorijā – To personu, vienību un struktūru saraksts, kurām piemēro līdzekļu un saimniecisko resursu iesaldēšanu, vai uz kurām attiecas ierobežojumi attiecībā uz ieceļošanu dalībvalstu teritorijā – Prasītāja vārda iekļaušana un saglabāšana sarakstā – Tādas personas mantinieks, pret kuru jau ir vērsti ierobežojoši pasākumi – Tiesības uz aizstāvību – Kļūda vērtējumā – Ārpuslīgumiskā atbildība
Tiesvedība – Lēmums vai regula, ar ko tiesvedības laikā aizstāj apstrīdēto tiesību aktu – Pieteikums par prasības pieteikuma pielāgošanu – Nosacījumi
(Vispārējās tiesas Reglamenta 86. panta 1. punkts)
(skat. 25. un 29. punktu)
Eiropas Savienība – Iestāžu aktu tiesiskuma pārbaude tiesā – Ierobežojoši pasākumi pret Sīriju – Pārbaudes apjoms – Pasākuma pamatotības pierādījums – Savienības kompetentās iestādes pienākums apstrīdēšanas gadījumā pierādīt to motīvu pamatotību, kas izvirzīti pret attiecīgajām personām vai vienībām
(Eiropas Savienības Pamattiesību hartas 47. pants; Padomes Lēmuma 2013/255/KĀDP, kurā grozījumi izdarīti ar Lēmumiem (KĀDP) 2022/242 un (KĀDP) 2023/1035, pielikums; Padomes Regulas Nr. 36/2012, 2022/237 un 2023/1027)
(skat. 36.–42. punktu)
Eiropas Savienība – Iestāžu aktu tiesiskuma pārbaude tiesā – Ierobežojoši pasākumi pret Sīriju – Pārbaudes apjoms – Prasītāja iekļaušana apstrīdētā lēmuma pielikumā ietvertajā sarakstā viņa piederības Assad vai Makhlouf ģimenēm dēļ – Sabiedrībai pieejamie dokumenti – Pierādījuma spēks
(Eiropas Savienības Pamattiesību hartas 47. pants; Padomes Lēmuma 2013/255/KĀDP, kurā grozījumi izdarīti ar Lēmumiem (KĀDP) 2022/242 un (KĀDP) 2023/1035, pielikums; Padomes Regulas Nr. 36/2012, 2022/237 un 2023/1027)
(skat. 43., 46. un 47. punktu)
Kopējā ārpolitika un drošības politika – Konkrēti ierobežojoši pasākumi, kas vērsti pret noteiktām personām un vienībām saistībā ar situāciju Sīrijā – Lēmums 2013/255/KĀDP un Regula Nr. 36/2012 – Prezumpcija par atbalstu Sīrijas režīmam attiecībā uz ietekmīgiem uzņēmējiem, kas darbojas Sīrijā, un attiecībā uz Assad un Makhlouf ģimeņu locekļiem – Pieļaujamība – Nosacījumi
(Padomes Lēmuma 2013/255/KĀDP, kurā grozījumi izdarīti ar Lēmumu (KĀDP) 2015/1836, 27. panta 1. punkts un 2. punkta a) un b) apakšpunkts un 28. panta 1. un 2. punkts; Padomes Regulu Nr. 36/2012 un 2015/1828 attiecīgi 15. panta 1. punkta a) apakšpunkts un 1.a punkta b) apakšpunkts)
(skat. 49.–52. un 54. punktu)
Kopējā ārpolitika un drošības politika – Konkrēti ierobežojoši pasākumi, kas vērsti pret noteiktām personām un vienībām saistībā ar situāciju Sīrijā – Lēmums 2013/255/KĀDP un Regula Nr. 36/2012 – Prezumpcija par atbalstu Sīrijas režīmam attiecībā uz Assad un Makhlouf ģimeņu locekļiem – Pieļaujamība – Nosacījumi – Atspēkojama prezumpcija – Pretēji pierādījumi – Kļūda vērtējumā
(Padomes Lēmuma 2013/255/KĀDP, kurā grozījumi izdarīti ar Lēmumu (KĀDP) 2015/1836, 27. panta 1.–3. punkts un 28. panta 1.–3. punkts; Padomes Regulu Nr. 36/2012 un 2015/1828 attiecīgi 15. panta 1. punkta a) apakšpunkts, 1.a punkta b) apakšpunkts un 1.b punkts)
(skat. 53., 55.–58., 60., 63., 67., 69., 72., 73., 76. un 77. punktu)
Ārpuslīgumiskā atbildība – Nosacījumi – Prettiesiskums – Kaitējums – Cēloņsakarība – Kumulatīvi nosacījumi
(LESD 340. panta otrā daļa)
(skat. 87. punktu)
Ārpuslīgumiskā atbildība – Nosacījumi – Pietiekami būtisks Savienības tiesību pārkāpums – Iestādes rīcības brīvība, pieņemot tiesību aktu – Iestādes tiesību akta vai rīcības prettiesiskuma izvērtējums – Nepieciešamība ņemt vērā konteksta un laika elementus – Pietiekami būtiska Savienības tiesību pārkāpuma esamība – Neesamība
(LESD 340. panta otrā daļa; Padomes Lēmuma 2013/255/KĀDP, kurā grozījumi izdarīti ar Lēmumiem (KĀDP) 2022/242 un (KĀDP) 2023/1035, pielikums; Padomes Regulas Nr. 36/2012, 2022/237 un 2023/1027)
(skat. 90.–93. un 99.–102. punktu)
Ārpuslīgumiskā atbildība – Nosacījumi – Prettiesiskums – Pietiekami būtisks Savienības tiesību pārkāpums – Nosacījums par iestāžu rīcības brīvības robežu acīmredzamu un būtisku pārkāpšanu – Līdzekļu iesaldēšanas pasākumi – Iestāžu rīcības tiesiskuma vērtējums – Pierādījumi – Publiski informācijas avoti – Iekļaušanas sarakstos materiāltiesisko nosacījumu pietiekami būtisks pārkāpums – Neesamība
(LESD 340. panta otrā daļa; Padomes Lēmuma 2013/255/KĀDP, kurā grozījumi izdarīti ar Lēmumiem (KĀDP) 2022/242 un (KĀDP) 2023/1035, pielikums; Padomes Regulas Nr. 36/2012, 2022/237 un 2023/1027)
(skat. 96. un 97. punktu)
Rezumējums
Ar spriedumu Vispārējā tiesa atceļ ierobežojošos pasākumus, kurus Eiropas Savienības Padome bija noteikusi attiecībā uz Shahla Makhlouf, precizējot tostarp Lēmumā 2013/255 par ierobežojošiem pasākumiem pret Sīriju (
1
) noteiktā piederības ģimenei kritērija tvērumu un noteikumus par pierādīšanas pienākumu un par prezumpcijas, kas izraisīta ar šo lēmumu, atspēkošanu.
Shahla Makhlouf ir viena no 2020. gada 12. septembrī mirušā sīriešu uzņēmēja Mohammed Makhlouf, kura vārds bija iekļauts to personu un vienību sarakstos, uz kurām attiecas 2011. gadā Eiropas Savienības Padomes noteiktie ierobežojošie pasākumi pret Sīriju (
2
), meitām.
Prasītājas vārds tika iekļauts attiecīgajos sarakstos 2022. gada 21. februārī (
3
) ar šādu pamatojumu: “Mohammed
Makhlouf meita un Makhlouf ģimenes locekle”. Šī iekļaušana balstīta uz piederības Assad un Makhlouf ģimenēm kritēriju, kas noteikts Lēmuma 2013/255, kurā grozījumi izdarīti ar Lēmumu 2015/1836, 27. panta 2. punkta b) apakšpunktā un 28. panta 2. punkta b) apakšpunktā, kā arī Regulas Nr. 36/2012 (
4
), kurā grozījumi izdarīti ar Regulu 2015/1828, 15. panta 1.a punkta b) apakšpunktā. Šajā nolūkā Padome balstījās uz Mohammed Makhlouf mantojuma atklāšanās lēmumu, ko izdevusi Sīrijas tiesa 2020. gada 27. septembrī un ko prasītāja – mirušā mantiniece neapstrīdēja. Prasītājas vārda ieraksts tika saglabāts strīdīgajos sarakstos tostarp 2023. gada 25. maijā (
5
).
Vispārējās tiesas vērtējums
Prasītājas ieskatā tas vien, ka viņa ir piederīga Makhlouf ģimenei, nevarot pamatot ierobežojošu pasākumu noteikšanu pret viņu. Šajā ziņā Vispārējā tiesa vispirms norāda, ka konkrētie iekļaušanas kritēriji attiecībā uz dažādām personu kategorijām, kas minētas Lēmumā 2013/255, kurā grozījumi izdarīti ar Lēmumu 2015/1836 (
6
), ir autonomi salīdzinājumā ar vispārējo saistības ar Sīrijas režīmu kritēriju, kas definēts šajā lēmumā (
7
). Tādējādi tikai ar piederību kādai no attiecīgajām personu kategorijām pietiek, lai ļautu noteikt aplūkotos ierobežojošos pasākumus, nepastāvot nepieciešamībai sniegt pierādījumus par atbalstu, ko attiecīgās personas sniedzot pastāvošajam Sīrijas režīmam, vai par labumu, ko tās no tā gūstot. Vispārējā tiesa no tā secināja, ka piederības ģimenei kritērijs ir objektīvs, autonoms un pietiekams, lai pamatotu ierobežojošu pasākumu noteikšanu pret “Makhlouf ģimenes locekļiem”. Tomēr konkrētās personas nav jāiekļauj strīdīgajos sarakstos, ja ir pietiekama informācija, ka tās nav saistītas ar Sīrijas režīmu vai to neietekmē, vai nerada reālu ierobežojošo pasākumu apiešanas risku (
8
). Šajā ziņā Vispārējā tiesa atgādina, ka apstrīdēto tiesību aktu apstrīdēšanas ietvaros prasītājai bija jāiesniedz pierādījumi, lai apvērstu atspēkojamo prezumpciju par saikni ar Sīrijas režīmu, kas izriet no piederības ģimenei kritērija.
Šajā lietā prasītāja norāda – tā kā viņa ir dzimusi laulībā, kas starp viņas māti un Mohammed
Makhlouf ilga tikai dažus mēnešus, tā kā viņa nekad nav dzīvojusi Sīrijā un ir pavadījusi savu bērnību Libānā ar savu māti, viņa ļoti reti satika savu tēvu. Viņa arī precizē, ka ir ieguvusi ASV pilsonību pēc tam, kad 1990. gadā emigrēja uz Amerikas Savienotajām Valstīm, kur viņa ieguva augstāko izglītību un kur viņa kopš tā laika dzīvo ar savu vīru un bērniem. Lai pamatotu savus paziņojumus, viņa iesniedz virkni dokumentu, kuri Vispārējās tiesas ieskatā apstiprina šos paziņojumus, jo prasītājas interešu centrs tagad atrodas Amerikas Savienotajās Valstīs. Vispārējā tiesa arī konstatē, ka paziņojumā par Mohammed Makhlouf nāvi, kurā minēti mirušā piecu dēlu vārdi un divu meitu vārdi, nav minēts, pretēji ierastajam, nedz prasītājas vārds, nedz viņas mātes kā mirušā bijušās sievas vārds. Vispārējā tiesa nospriež, ka prasītājas iesniegtie pierādījumi ir saskanīgi un ticami un ka, aplūkojot tos kopumā, tie juridiski pietiekami pamato prasītājas apgalvojumus par atsvešinātību no Makhlouf ģimenes. Tādējādi minētie elementi ir tādu pietiekami konkrētu, precīzu un saskaņotu norāžu kopums, kas norāda, ka nepastāv vai ir zudusi saikne ar Sīrijas režīmu, ka nepastāv ietekme uz minēto režīmu vai nepastāv reāls ierobežojošo pasākumu apiešanas risks. No tā izriet, ka šajā ziņā jāuzskata, ka prasītāja ir pamatoti atspēkojusi prezumpciju par saikni ar Sīrijas režīmu, kas izriet no piederības ģimenei kritērija.
Tādēļ Vispārējā tiesa secina, ka apstrīdētajos tiesību aktos ir pieļauta kļūda vērtējumā, un nolemj tos atcelt, ciktāl tie attiecas uz prasītāju.
(
1
)	Padomes Lēmums 2013/255/KĀDP (2013. gada 31. maijs) par ierobežojošiem pasākumiem pret Sīriju (OV 2013, L 147, 14. lpp.), kurā grozījumi izdarīti ar Padomes Lēmumu (KĀDP) 2015/1836 (2015. gada 12. oktobris; OV 2015, L 266, 75. lpp.).
(
2
)	Skat. Padomes Īstenošanas lēmumu 2011/488/KĀDP (2011. gada 1. augusts), ar ko īsteno Lēmumu 2011/273/KĀDP par ierobežojošiem pasākumiem pret Sīriju (OV 2011, L 199, 74. lpp.), un Padomes Īstenošanas regulu (ES) Nr. 755/2011 (2011. gada 1. augusts), ar ko īsteno Regulu (ES) Nr. 442/2011 par ierobežojošiem pasākumiem saistībā ar situāciju Sīrijā (OV 2011, L 199, 33. lpp.). Mohammed Makhlouf vārds svītrots no minētajiem sarakstiem ar Padomes Īstenošanas lēmumu (KĀDP) 2022/306 (2022. gada 24. februāris), ar ko īsteno Lēmumu 2013/255/KĀDP (OV 2022, L 46, 95. lpp.) un ar Padomes Īstenošanas regulu (ES) 2022/299 (2022. gada 24. februāris), ar ko īsteno Regulu (ES) Nr. 36/2012 (OV 2022, L 46, 1. lpp).
(
3
)	Padomes Īstenošanas lēmums (KĀDP) 2022/242 (2022. gada 21. februāris), ar ko īsteno Lēmumu 2013/255/KĀDP par ierobežojošiem pasākumiem pret Sīriju (OV 2022, L 40, 26. lpp.), un Padomes Īstenošanas regula (ES) 2022/237 (2022. gada 21. februāris), ar ko īsteno Regulu (ES) Nr. 36/2012 par ierobežojošiem pasākumiem saistībā ar situāciju Sīrijā (OV 2022, L 40, 6. lpp.).
(
4
)	Padomes Regula (ES) Nr. 36/2012 (2012. gada 18. janvāris) par ierobežojošiem pasākumiem saistībā ar situāciju Sīrijā un ar ko atceļ Regulu (ES) Nr. 442/2011 (OV 2012, L 16, 1. lpp.), kurā grozījumi izdarīti ar Padomes Regulu (ES) 2015/1828 (2015. gada 12. oktobris; OV 2015, L 266, 1. lpp.).
(
5
)	Padomes Lēmums (KĀDP) 2023/1035 (2023. gada 25. maijs), ar ko groza Lēmumu 2013/255 (OV 2023, L 139, 49. lpp.), un Padomes Īstenošanas regula (ES) 2023/1027 (2023. gada 25. maijs), ar ko īsteno Regulu (ES) Nr. 36/2012 par ierobežojošiem pasākumiem saistībā ar situāciju Sīrijā (OV 2023, L 139, 1. lpp.)
(
6
)	Skat. Lēmuma 2013/255, kurā grozījumi izdarīti ar Lēmumu 2015/1836, 27. panta 2. punkta b) apakšpunktu.
(
7
)	Skat. Lēmuma 2013/255, kurā grozījumi izdarīti ar Lēmumu 2015/1836, 27. panta 1. punktu un 28. panta 1. punktu.
(
8
)	Skat. Lēmuma 2013/255, kurā grozījumi izdarīti ar Lēmumu 2015/1836, 27. panta 3. punktu un 28. panta 3. punktu.